Úrad vlády SR						Na rokovanie vlády SR
Sekcia hospodárskej politiky					dňa: 11.12.2002
								 k číslu: 9022/2002
                               	     k bodu:  47
				
S t a n o v i s k o

k Návrhu výdavkov v programoch na rok 2003  

I.
	Návrh predkladá podpredseda vlády a minister financií v zmysle zákona      NR SR č.303/1995 Z.z. §8 a §10. Obsahuje návrh uznesenia vlády, predkladaciu správu a návrh výdavkov.

	Navrhuje sa, aby vláda schválila výdavky v programoch rozpočtových kapitol štátneho rozpočtu na rok 2003. Predložených je 98 programov a 14 medzirezortných programov. Spolu sa rozpočtuje 117,8 mld. Sk, čo predstavuje vyše 40% celkových výdavkov štátneho rozpočtu.
II.
Pripomienkové konanie sa vzhľadom na charakter materiálu neuskutočnilo. 

III.
Ministerstvo financií v predloženom návrhu predkladá u 9 rozpočtových kapitol výdavky v plnej programovej štruktúre, ostatné kapitoly si rozpočtujú nateraz v programoch iba časť výdavkov, najmä výdavky na spolufinancovanie projektov EÚ.

Materiál bol spracovávaný v súčinnosti s jednotlivými rozpočtovými kapitolami, z uvedeného dôvodu neprešiel pripomienkovým konaním a ani v tomto stanovisku sa k vecným aspektom programov nevyjadrujeme. Uvádza sa, že oproti    roku 2002 bol v programovaní dosiahnutý čiastočný pokrok.

Vzhľadom na to, že tvorba programov sa oproti roku 2002 rozšírila, pričom MF SR pripravuje nové prístupy k programovému rozpočtovaniu, je možné považovať predložený materiál za ďalší krok k priblíženiu sa implementovať programové  rozpočtovanie tak, aby štátny rozpočet na rok 2004 už mohol byť zostavený v plnej programovej štruktúre.

Z á v e r:

K návrhu výdavkov v programoch nemáme pripomienky. Na rokovaní vlády však odporúčame ozrejmiť reálnu pripravenosť plnej implementácie programového rozpočtovania k 1.1.2004 vzhľadom na prípravu nových prístupov k predmetnému rozpočtovaniu na MF SR.

Bratislava 10.12.2002